
Budapest Főváros Önkormányzata bevételeinek és kiadásainak
2020. I-IV. havi alakulásáról


ÖSSZEFOGLALÓ

Az Önkormányzat 2020. I-IV. havi költségvetési gazdálkodására vonatkozó adatok kis mértékben már tükrözik a humánjárvány miatti bevétel kieséseket, illetve a felmerülő többlet kiadásokat. A járvány költségvetési kihatásai, különös tekintettel a bevételek várható csökkenésére az Ipa bevételek tervezettől való előrelátható elmaradása miatt, a későbbi időszakokban jelennek meg.

Működési oldalon Budapest gazdálkodását 2020. I-IV. hónapban, az időarányos teljesüléshez képest, a költségvetési bevételek kis mértékű (2,1%) elmaradása, a költségvetési kiadások tekintetében pedig nagyobb mértékű (10,5%) alul teljesülés jellemezte. A működési kiadások alacsony szintjét, az előirányzat súlyát is figyelembe véve, alapvetően a dologi kiadások és az egyéb működési célú kiadások (egyéb működési célú támogatások) tervezettől alacsonyabb teljesülése okozta. 

Felhalmozási oldalon a teljesítés tervezettől való elmaradása jelentős, és megfelel a korábbi évek trendjének. Míg a bevételek terén a módosított előirányzatnak csak 5,7%-ka teljesült, addig a kiadások a tervezett összeg 8,4%-án valósultak meg. 

A Finanszírozási műveletek esetében a bevételek az időarányos tervet 9,7%-kal haladják meg a tárgyidőszak végén. Ennek oka nagyrészt, hogy a 2019. évi maradvány a számviteli szabályok szerint teljesítésként elszámolásra került teljes összegében, míg a kapcsolódó előirányzat, csak a maradványelszámolás májusi közgyűlési jóváhagyását követően kerül rendezésre. 
A finanszírozási kiadások esetében is meghaladta a teljesítés az időarányost, mivel az értékpapírvásárlás, valamint a további belföldi finanszírozás kiadásai is, az időarányost lényegesen meghaladva, 100%-ra teljesültek. 

A kialakult humánjárvány miatti veszélyhelyzethez kapcsolódóan a Fővárosi Önkormányzat április 30-ig 1,7 milliárd Ft összeget különített el, elsősorban egészségügyi felszerelések (szájmaszkok, fertőtlenítőszerek, tesztek) beszerzésére. A szerződéskötések folyamatosak, kiadásként tárgyidőszak végéig 607,9 millió Ft került elszámolásra a beszerzések ütemében. 
A magánszemélyektől, vállalkozásoktól, civil szervezetektől érkező támogatások fogadására elkülönített címkód és bankszámla került megnyitásra, melyre április 30-ig 301,1 millió Ft ékezett. Az adományokat a főváros a koronavírus-járvány elleni küzdelemre fordítja, így különösen segédeszközök, védőfelszerelések beszerzésére, valamint a fővárosi fenntartású egészségügyi- és a szociális ellátórendszer támogatására. Az adományok felhasználásával a közpénzekkel való elszámolásra vonatkozó szabályok szerint a Fővárosi Önkormányzat nyilvánosan elszámol.
A kerületi önkormányzatok védekezési munkáját segítve, 524.500 db szájmaszk került beszerzési áron továbbadásra részükre.



[bookmark: _GoBack]BEVÉTELEK 

Bevételi előirányzatok teljesülése

2020. április végén az Önkormányzati bevételek a 432,1 milliárd Ft összegű (korrigált) módosított előirányzat 31,7%-án, 137,1 milliárd Ft-ra teljesültek, amely az időarányos teljesítéstől 4,8%-kal marad el, elsősorban a felhalmozási célú, valamint a működési célú államháztartáson belüli támogatások időarányos alul teljesülése miatt. 

[footnoteRef:1] [1:  A Bevételek tábla sorai a költségvetési rendelet adataiból készültek, azonban a sorok átrendezésre kerültek működési és felhalmozási csoportosítás szerint. A sorok számozása az eredeti táblázat számozását követi. 

] 

Bevételi előirányzatok teljesülése az előző év azonos időszakához képest

A Működési bevételek 2020. április végi teljesülése 9,9 százalékponttal meghaladta a 2019. év azonos időszakának teljesülését, elsősorban a Tulajdonosi bevételek 36,5% ponttal magasabb alakulása miatt, amely a jelentős osztalékbevételekből, és az önkormányzati közművagyon bérbeadásából származó 2019. évről áthúzódó bérleti és használati díj bevételekből adódott. Az osztalékbevételek esetében a FŐTÁV Zrt. és a BGYH Zrt. korábbi évben előírt osztaléka (1,9 milliárd Ft), a közmű vagyon esetében pedig az FCSM Zrt. által befizetett 2019. április-december hónapokra jutó 1,7 milliárd Ft összegű bérleti és használati díj érkezett be a Főváros számlájára. 

2020. április végén jelentősebb elmaradás a Felhalmozási bevételek (17,8 % pont), valamint a Belföldi finanszírozás korrigált bevételei (hitelek, betétek, értékpapírok, 14,9 %pont) teljesítésénél tapasztalható a 2019. év hasonló időszakához képest. 

A Felhalmozási bevételeknél az ingatlanértékesítés alacsony szintű teljesítése okozta a 2019. év azonos időszakához képest az elmaradást. Az ingatlanok tervezett bevételének nagyságrendje azonos volt a két időszakban, azonban 2019. év elején két nagyértékű ingatlan értékesítése is realizálódott, amelyre 2020. évben nem került sor. 

A Belföldi finanszírozás korrigált bevételeinél az előző év azonos időszakához képest 2020. április 30-ig az értékpapírállomány kisebb mértékben került felhasználásra.

KIADÁSOK 

A kiadási előirányzatok teljesülése

2020. április végén az önkormányzati kiadások a 432,1 milliárd Ft összegű (korrigált) módosított előirányzat 25,1%-án, 108,4 milliárd Ft-ra teljesültek, amely az időarányos teljesüléstől 24,8%-kal marad el. Ennek oka elsősorban, hogy a felhalmozási kiadások 
74,9%-kal (37,2 milliárd Ft-tal), illetve a működési kiadások 10,5%-kal (9,1 milliárd Ft-tal) térnek el negatív irányba a tervezettől. 

[image: ]

Kiadási előirányzatok teljesülése az előző évhez azonos időszakához képest

A kiadásoknak az érvényes módosított előirányzathoz viszonyított teljesülése a tárgyidőszak végéig nagyságrendileg megfelel a 2019. I-IV. havi hasonló adatoknak. Kivételt képez a Felújítások előző évhez képest 8,3% ponttal magasabb, ám így is alacsony (17,4%) teljesülése, valamint az Egyéb működési célú kiadások 5,9% ponttal magasabb alakulása. 

A Felújításokon belül az önkormányzati felújítások változása volt jelentős. A sor nagyságrendileg azonos előirányzattal rendelkezett a két év azonos időszakában. Ezen belül a mindkét évben jelentős előirányzattal rendelkező Budapest Közút Zrt. 2016-2018. évi útfelújítási feladata előirányzata az előző évi 23,4%-hoz képest 31%-ra teljesült. Továbbá egyes kisebb súllyal szereplő feladatok is magas teljesítési aránnyal realizálódtak. (BKSZTT 2019. évi felújítási pótlási feladatai 2019: 0%, 2020: 75,5%; Budapest Közút Zrt. híd és műtárgy felújítás megvalósítása feladat 2019: 12,6%, 2020: 94,8%; Forgalomtechnikai felújítások feladat 2019: 0%, 2020: 99,6%.)

Az Egyéb működési célú kiadásokon belül az egyéb működési célú támogatások áht-n kívülre, és az Eu-nak sor változása volt meghatározó (7,1% pont). A tárgyidőszak magasabb arányú teljesítését a BKK Zrt. részére a közösségi közlekedésszervezői feladatok ellátására biztosított támogatás előző év azonos időszakát 11% ponttal meghaladó emelkedése okozta. A támogatási szerződés alapján a BKK Zrt. a támogatást likviditási helyzete alapján kapja. Tekintettel a humánjárvány miatt kialakult rendkívüli állapotra, a menetdíjbevételek mértéke bizonytalanná vált, így a likviditási problémák elkerülése érdekében az előző év azonos időszakához képest magasabb összegű támogatás biztosítása volt szükséges (2019: 25,7 milliárd Ft, 26,5%, 2020: 39,5 milliárd Ft, 37,5%).

Megjegyzés:
A tájékoztató kontrolling szempontok figyelembevételével, az Önkormányzat és intézményei, illetve a Főpolgármesteri Hivatal könyvviteli nyilvántartásában szereplő kumulált adatok alapján, a külső felhasználók számára készült. 


Budapest, 2020. május 25.


Készítette:
Budapest Főváros Főpolgármesteri Hivatal Pénzügyi Főosztály
. 

